Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 2 Pv 1025/11/8810	Spišská Nová Ves, 17.9.2012
EEČ : 2-68-369-2012

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako podnikateľský subjekt, vystupujúci pod obchodným menom XXXXX M.H. 385, 053 34  Švedlár, ako platca dane z príjmu fyzickej osoby, nezaplatil ku dňu splatnosti dane do 31.03.2011 daň z príjmu Daňovému úradu v Gelnici, v sume 3.464,57 €, napriek tomu, že v čase jej splatnosti disponoval dostatočnými finančnými prostriedkami na jej zaplatenie, 
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
Uznesením policajta OO PZ v Nálepkove sp. zn. ORP-1533/NL-SN-2011 z 25.01.2012 bolo  vznesené  obvinenie XXXXX  pre prečin nezaplatenia dane a poistného podľa § 278 ods.1 Tr. zák. na tom skutkovom základe, ako je uvedené vo výrokovej časti tohto uznesenia.

Skutok  obvineného je právne kvalifikovaný, ako prečin nezaplatenia dane a poistného podľa § 278 ods. 1 Tr. zák. a zákon zaň ustanovuje trest odňatia slobody od 0 do 3 rokov. 

Z odpisu  registra trestov, ktorý je súčasťou vyšetrovacieho spisu vyplýva, že trestným rozkazom Okresného súdu v  Spišskej Novej Vsi sp. zn. 3T 90/2011 z  29.04.2011, právoplatným 18.05.2011, bol uznaný vinným z pokusu k prečinu podvodu podľa § 14 ods. 1 Tr. zák., § 221 ods. 1 Tr. zák., ktorým mu bol uložený trest odňatia slobody v trvaní 7 mesiacov, výkon ktorého mu bol podmienečne odložený na skúšobnú dobu v trvaní 18 mesiacov, teda do 19.11.2012.

Z uvedeného je zrejme, že v prípade uznania viny by obvinenému hrozilo uloženie súhrnného trestu v zmysle § 42 ods. 1 Tr. zák., keďže prečin, pre ktorý  je trestne stíhaný  spáchal 31.03.2011, teda skôr, ako bol dňa 29.04.2011 súdom prvého stupňa vyhlásený odsudzujúci rozsudok  za iný jeho trestný čin. 

Vzhľadom na uvedenú  výšku predchádzajúceho uloženého trestu odňatia slobody i so  zreteľom na to, obvinený uzavrel s Daňovým úradom v Gelnici dohodu o splácaní svojho  daňového  nedoplatku, ktorý spláca, mám za to, že trest, ktorý obvinenému hrozí za tento skutok, je celkom bez významu popri treste, ktorý už bol obvinenému spomenutým trestným rozkazom uložený. 

Z uvedených dôvodov som trestné stíhanie XXXXX zastavil pre neúčelnosť.

Vzhľadom na uvedené považujem svoje rozhodnutie za zákonné a plne odôvodnené. 

V zmysle § 215 ods. 7 Tr. por. v trestnom stíhaní, ktoré bolo zastavené podľa § 212 ods. 2 písm. a) Tr. por. sa pokračuje, ak obvinený vyhlási do troch dní od doručenia uznesenia, že na prejednaní veci trvá. O tom je potrebné obvineného poučiť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Barabás
prokurátor